《崱崱屴屴当猛虎行》
清代·姚燮

猛虎虽猛，不食瞽儿。手提长鞭，来逐野麋。杀人以舌，消膏竭血。

尔有子孙，生气断绝。朝塞南户，暮筑北墙。出为虎食，不如匮粮。

崱崱屴屴，平路生棘。长桥未修，大水来逼。上山不得为猱，夺木而处，不得为枭。

冒风垂脰，其声嗥嗥。诱我甘言，我亦知之。破体生痛，曾不见医。

子有戈弩，亦何敢抗汝？堂堂大丈夫，不值拜牛竖。

尔虎有伥，我灶能炀。莫言地窖深，上有昭昭赤阳。

有酒使尔醉，有肉使尔饱。但愿不下霜，遍地活枯草。

有屋使尔栖，有马使尔骑。但愿西风和，安稳千鸿飞。

有官不满尔爵，有钱不充尔橐。猛虎食量无兼人，猛虎猛犹弱。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。